ASIA:  HEINOLASSA TOIMIVIEN ASIANAJAJIEN LAUSUNTO KÄRÄJÄOIKEUSVERKOSTON KEHIT-
            TÄMISESTÄ (TYÖRYHMÄN MIETINTÖ 2007:12).

	Valtioneuvosto on päätöksellään joulukuussa 2007 päättänyt lakkauttaa Heinolan käräjäoikeuden osana käräjäoikeusverkoston kehittämistä. Heinolan käräjäoikeus tämän mukaisesti liitetään 01.10.2008 lukien Lahden käräjäoikeuteen. 

Valtioneuvoston päätöksen mukaisesti Heinolassa säilyy käräjäoikeuden sivukanslia ja istuntopaikka toistaiseksi. 

Valtioneuvoston päätös osaltaan mahdollistaa käräjäoikeusverkoston kehittämistyöryhmän mietinnöstä ilmenevien tavoitteiden saavuttamista: tuomareiden ja muun henkilöstön korkean ja kehittyvän ammattitaidon kehittymisen mahdollisuus; tuomioistuimen toiminnan parempi organisointimahdollisuus ja tehtävien tasaisempi jakaantumisen käräjäoikeuksien kesken.

	Me Heinolassa toimivat asianajajat näemme kuitenkin välttämättömänä, että tulevissa päätöksissä pysytettäisiin sivukanslia ja istuntopaikka Heinolassa, mikä takaisi varsin suurelle väestömäärälle tuomioistuimen palvelut kohtuullisen matkan päässä asuinpaikastaan ja toisaalta sivukanslian säilyttämisellä ei vaarannettaisi millään tavoin niitä tavoitteita, joita käräjäoikeusverkoston kehittämisellä tavoitellaan. 

	Heinolan, Sysmän ja Hartolan yhteinen väkiluku on hieman vajaa 30.000 asukasta, mikä takaa riittävän asukaspohjan sivukanslian ja istuntopaikan ylläpitämiselle. 

	Mikäli Heinolaan jätettäisiin pysyvästi Lahden käräjäoikeuden toimipiste, vähentäisi tämä vastaavalla määrällä tilantarvetta Lahteen jossain vaiheessa rakennettavista uusista käräjäoikeuden toimitiloista. 

	Pysyvä toimipiste palvelisi erityisesti niitä ihmisiä, joiden liikkuvuus on vaikeinta: rikosasioissa osalliset ja tavanomaisten siviiliriitojen osapuolet ja näihin juttutyyppeihin liittyvät todistajat. 

	Asianajajan työn kannalta toimipisteen poistuminen merkitsisi sitä, että käynti Lahdessa käräjäoikeuden tiloissa lisäisi asianajoon kuluvaa aikaa 1-1,5 tuntia kertakäyntiä kohden, mikä tulisi huomioida oikeusapulain mukaisia palkkioita ja mahdollisia omavastuuaikoja määritettäessä, sillä tarkoitus ei varmasti ole uudistuksella tehdä oikeusasioiden hoitamisesta asianajajalle entistä kannattamattomampaa. 

	Pyydämme, että edellä mainittu huomioitaisiin päätettäessä Lahden käräjäoikeuden Heinolan toimipisteen kohtaloa. 

Heinolassa 30. päivänä tammikuuta 2008  

Martti Kainulainen          Sanna Koponen              Juha Untamo                   Pertti Tiainen 
                      
kaikki asianajajia Heinolasta